
Bruk av sivilingeniør og fiskerikandidat i gradsbetegnelser ved Universitetet i Tromsø

Bakgrunn

Høsten 2003 ble ny gradsstruktur innført. De tidligere gradene, med unntak av cand.med. og cand.psychol., ble erstattet med gradene bachelor og master. Dermed forsvant noen velkjente norske grader, slik som siviløkonom, sivilingeniør og fiskerikandidat.

Norges fiskerihøgskole, NFH, tilrår i brev datert 27.04.04 at benevnelsen fiskerikandidat innføres som sidetittel til mastergraden,  vedlegg 1. Det tidligere femårige fiskerikandidatstudiet er nå delt opp i henholdsvis et treårig bachelorgradsprogram i fiskerifag  og et toårig mastergradsprogram i fiskerifag. NFH ønsker at kandidatene som gjennomfører mastergradsprogrammet i fiskerifag, skal tildeles tittelen ”Master i fiskerifag/fiskerikandidat, <spesialiseringsretningens navn>”. Denne løsningen foreslås å skulle gjelde for kandidatene som har gjennomført NFHs bachelorgradsprogram som opptaksgrunnlag for mastergradsstudiet, eller har en utdanning som er godkjent som tilsvarende denne. NFH har søkt om mønsterbeskyttelse for bruk av tittelen fiskerikandidat. 

Det matematisk-naturvitenskapelige fakultet anbefaler i brev datert 11.05.04, vedlegg 2, at Universitetet i Tromsø bruker gradsbetegnelsen ”Master i teknologi/sivilingeniør, <studieprogrammets navn>” til mastergradstudiene som erstattet den tidligere sivilingeniørutdanningen. Det blir vist til at NTNU har vedtatt å benytte samme tilleggsbetegnelse til mastergraden.

Det medisinske fakultet anbefaler også, på lik linje med Det matematisk-naturvitenskapelige fakultet, i brev datert 25.05.04, at betegnelsen ”Master i teknologi/sivilingeniør, <studieprogrammets navn> blir tatt i bruk for de teknologiske studiene, vedlegg 3.

Gjeldende forskrift for studier ved Universitetet i Tromsø er lagt ved, vedlegg 4.

Universitetsdirektørens vurdering

I forskrift om grader og yrkesutdanninger, beskyttet tittel og normert studietid ved Universitetet og høgskoler § 4 har Utdannings- og forskningsdepartementet fastsatt hvilke grader Universitetet i Tromsø kan tildele. Betegnelsene master og bachelor er ved denne forskriften beskyttet.

Utdanningsinstitusjonene kan imidlertid selv fastsette faglige tilføyelser og presiseringer. Universitets- og høgskolerådet har i denne forbindelse anbefalt å bruke tilføyelser som avspeiler fagområde og ikke yrkesbetegnelse.

Universitetsstyret har i tråd med Universitets- og høgskolerådets anbefaling fastsatt i forskrift for studier ved Universitetet i Tromsø § 10 hvordan tilleggsbetegnelsene til gradene bachelor og master skal være ved universitetet.   

For oppnådd bachelorgrad angis gradens faglige innhold på vitnemålet som ”bachelor i realfag”, ”bachelor i kultur- og samfunnsfag” eller ”bachelor i marine fag”, jf. § 10 første ledd. 

For oppnådd mastergrad med et omfang av 120 eller 300 studiepoeng angis graden faglige innhold på vitnemålet som ”Master i <tittel på studieprogram>”, jf. § 10 tredje ledd.  

For oppnådd mastergrad i studier som erstatter de tidligere sivilingeniørstudiene, kan gradens faglige innhold på vitnemålet angis som ”Master i teknologi”, jf. § 10 femte ledd. Dette unntaket fra å bruke tittel på studieprogram som tilleggsbetegnelse til mastergraden, ble fastsatt etter ønske fra Det matematisk-naturvitenskapelige fakultet.

Forslaget om at yrkestitlene og de gamle gradsbetegnelsene sivilingeniør og fiskerikandidat skal tas med i tilleggsbetegnelsen til mastergraden, vil innebære at studieforskriften må endres. 

Universitetsdirektøren har vært skeptisk til en slik endring da tilleggsbetegnelse til gradene bør avspeile fagområde og ikke yrkesbetegnelse. Forslaget vil også innebære en videreføring av gradsbetegnelser fra den gamle gradsstrukturen inn i den nye. De gjeldende tilleggsbetegnelsene til gradene bachelor og master ved Universitetet i Tromsø er nøye gjennomtenkt og nå innarbeidet ved universitetet. Det er utarbeidet nye maler for vitnemålene for de nye gradene og alle studieprogrammene. Endring av tilleggsbetegnelser til gradene vil derfor medføre administrativt merarbeid.  

Det er imidlertid et bredt ønske fra avdelingene om fortsatt bruk av yrkestitlene sivilingeniør og fiskerikandidat. De ønsker å følge NTNU, som den ledende utdanningsinstitusjonen i Norge innen teknologiske studier. Det vises dessuten til at Norges handelshøyskole og andre institusjoner som tilbyr siviløkonomutdanning, har innført tittelen siviløkonom som sidetittel til mastergraden i økonomi. Det antas at andre sidetitler også vil bli innført ved ulike studier. For NFH er det dessuten et spørsmål om å få synliggjort bedre den spesifikke fiskerifaglige utdanningen. Universitetsdirektøren tar disse ønskene til etterretning og vil innstille på at sivilingeniør og fiskerikandidat godkjennes brukt som tilleggsbetegnelse til mastergraden ved Universitetet i Tromsø. Dette kan ha betydning i forhold til rekruttering av studenter til disse studiene. 

Det går også frem av forslagene fra Det medisinske fakultet og Det matematisk-naturvitenskapelige fakultet at studieprogrammets navn også skal være med i tilleggsbetegnelsen, ”Master i teknologi/sivilingeniør, <studieprogrammets navn>”. Dette forslaget støttes ikke av universitetsdirektøren da det vil avvike i for stor grad fra den praksis som følges ellers ved universitetet og Universitetet i Bergen og Oslo. Som det fremgår av studieforskriften § 10 er tilleggsbetegnelsene enten tittel på studieprogrammet eller et generelt begrep som viser fagområdet. Forslaget  ”Master i teknologi/sivilingeniør, <studieprogrammets navn>” inneholder begge disse elementene, samt en yrkesbetegnelse. Etter universitetsdirektørens vurdering bør tilleggsbetegnelsene til gradene være korte. I tillegg vil det av vitnemålets side 3 uansett gå frem hvilket studieprogram studenten har fulgt. Dersom fakultetenes forslag blir godkjent, vil det etter universitetsdirektørens syn åpne for flere individuelle søknader om godkjenning av nye tilleggsbetegnelser. Det kan dermed være fare for at universitetet vil kunne miste en enhetlig struktur på tilleggsbetegnelser til bachelor- og mastergraden.

Universitetsdirektøren foreslår at forskrift for studier ved Universitetet i Tromsø § 10 femte ledd blir endret til følgende:

For oppnådd mastergrad i studier som erstatter de tidligere sivilingeniørstudiene, kan gradens faglige innhold på vitnemålet angis som ”Master i teknologi/sivilingeniør”.

Norges fiskerihøgskole foreslår at studieretningen studenten har fulgt også skal være med i tilleggsbetegnelsen til mastergraden, ”Master i fiskerfag/fiskerikandidat, <spesialiseringsretningens navn>”. Dette forslaget støttes heller ikke av universitetsdirektøren. I studieforskriften § 10 er studieretninger ikke tatt med som tilleggsbetegnelse. Dette var et bevisst valg. Å ta med studieretninger i tilleggsbetegnelsene til gradene vil avvike fra den praksis som ellers følges ved universitetet. Hvilken studieretning en student har fulgt, vil uansett gå klart frem av vitnemålets side 3. Som nevnt ovenfor vil også dette forslaget, dersom det blir godkjent, kunne åpne for flere individuelle søknader om godkjenning av nye tilleggsbetegnelser. 

Universitetsdirektøren foreslår at forskrift for studier ved Universitetet i Tromsø § 10 tredje ledd blir endret til følgende:

For oppnådd mastergrad med et omfang av 120 eller 300 studiepoeng angis gradens faglige innhold på vitnemålet som ”Master i <tittel på studieprogram>”.  Norges fiskerihøgskole kan i stedet for <tittel på studieprogram>  benytte <tittel på studieprogram/fiskerikandidat>.
Norges fiskerihøgskole foreslår at tilleggsbetegnelsen fiskerikandidat forbeholdes studentene som har gjennomført NFHs bachelorgradsprogram som opptaksgrunnlag for det toårige mastergradsstudiet i fiskerifag. Universitetsdirektøren støtter ikke en slik løsning. Etter universitetsdirektørens vurdering vil dette innebære en usaklig forskjellsbehandling i forhold til studentene med opptaksgrunnlag fra andre institusjoner. Alle studenter som er kvalifisert for opptak til et studium og som gjennomfører det, må få samme grad og tilleggsbetegnelse til graden studiet leder frem til. Dette må gjelde uavhengig av hvilket opptaksgrunnlag studenten har.     

NFH problematiserer i sitt brev opptaket til det toårige mastergradsprogrammet i fiskerifag, i forhold til søkere med fiskeristudier fra andre utdanningssteder. Universitetsdirektøren viser i den forbindelse til at universitetsstyret i forskrift for opptak til studier ved Universitetet i Tromsø har fastsatt opptakskravene til universitetets mastergradsstudier med et omfang på 120 studiepoeng. I utgangspunktet er alle som har bachelorgrad eller tilsvarende grad fra en annen norsk utdanningsinstitusjon med relevant fordypning, kvalifisert for opptak til NFHs toårige mastergradsprogram. Men etter opptaksforskriften har NFH mulighet til å fastsette i studieplanen eventuelle fag, emner og emnegrupper som opptakskrav til det aktuelle mastergradsstudiet. Ved å fastsatte slike krav ut fra en faglig vurdering, vil NFH kunne begrense antall kvalifiserte søkere med utdanning fra andre institusjoner. Disse søkerne må da dokumentere eksamen i disse emnene, eventuelt eksamen i emner som ut fra en faglig vurdering er ekvivalente. Dersom NFH mener at søkere med opptaksgrunnlag fra andre institusjoner ikke er kvalifisert for graden ”Master i fiskerifag/fiskerikandidat”, må disse studentene stoppes i opptakssammenheng og ikke gjennom en løsning med en mastergrad med to forskjellige tilleggsbetegnelser. 

På grunnlag av ovennevnte gis følgende innstilling til

vedtak:

1. Betegnelsene sivilingeniør og fiskerikandidat tillates brukt ved Universitetet i Tromsø som tilleggsbetegnelse til mastergraden.

2. Universitetsstyret slutter seg til de foreslåtte endringer i forskrift for studier ved Universitetet i Tromsø.

Tromsø, 07.06.2004

